22 polisiebeamptes vas vir korrupsieArgieffoto Foto: SAPD, Facebook Altesaam 24 mense, waaronder 22 polisiebeamptes, is Woensdag en Donderdagoggend in Welkom in die Vrystaat in hegtenis geneem weens verskeie beweerde misdrywe. Kapt. Paul Ramaloko, die Valke se woordvoerder, het gesê die beamptes is in hegtenis geneem na ŉ gesamentlike poging deur verskeie polisie-eenhede en die Valke. “Twee kapteins, vyf adjudant-offisiere, twee sersante, elf konstabels, ŉ administratiewe klerk en ŉ reservis is in hegtenis geneem,” het Ramaloko gesê. “Die beamptes is by die Thabong- en Welkom-polisiestasies gestasioneer.” Die beamptes word hoofsaaklik daarvan aangekla dat hulle sekere dele van die Wet op Waardevolle Metale oortree het, asook verydeling van regsadministrasie. Van hulle staan ook tereg op aanklagte van diefstal, korrupsie en geldwassery. “Al die lede het nie noodwendig saamgewerk om die beweerde misdrywe te pleeg nie. Altesaam 18 kriminele aanklagte is teen hulle aanhangig gemaak,” het hy bygevoeg. Die verdagtes moet Vrydag in die Welkom-landdroshof verskyn.